Ontmoet Olympia Lightning Bolt | Netwerk24
08 Julie 2020 10:28
Die Olimpiese legende Usain Bolt. Foto: Getty Images
Dié Jamaikaanse naellooplegende en sy lewensmaat, Kasi Bennett, het Woensdag 'n eerste foto van hul dogtertjie, genaamd Olympia Lightning Bolt, op sosiale media gedeel.
The Cut berig Olympia is op 17 Mei gebore en Bolt (33) het Twitter gebruik om Bennett se verjaardag te vier en sommer ook met die paartjie se pienkvoet te spog.
Bolt skryf: "Ek wil my meisie @kasi__b gelukwens met haar verjaardag. Ek kry die geleentheid om jou spesiale dag saam met jou deur te bring. Ek wens jou niks behalwe geluk toe nie en sal voortgaan om my beste te lewer om 'n glimlag op jou gesig te hou. Ons het saam 'n nuwe hoofstuk begin met ons dogter Olympia Lightning Bolt."
Hy het nog twee foto's gedeel met die onderskrif, "Girl Dad."
Bolt en Bennett is sedert 2014 'n paartjie, maar het hul verhouding eers in 2016 in die openbaar bekend gemaak.
Die 11-malige wêreldkampioen is steeds die wêreldrekordhouer in die 100 m en 200 m, met tye van onderskeidelik 9.58 en 19.19 sekondes. Hy het dit by die Wêreldkampioenskap in 2009 in Berlyn behaal.
Bolt het vir die laaste keer by die Wêreldkampioenskap in 2017 in Londen meegeding, waar hy 'n derde plek in die 100 behaal het.
Dié stoere Manchester United-aanhanger het vlugtig gepoog om 'n loopbaan as beroepsokkerspeler te betree, toe hy hom in 2018 by die Australiese Central Coast Mariners-span aangesluit het. Hy is egter nie 'n kontrak aangebied ná 'n proeftydperk nie.